b'\n_START_ARTICLE_\nLykkens Tempel\n_START_PARAGRAPH_\nLykkens Tempel blev malet til overhofmarskal Johan B\xc3\xbclow af Nicolai Abildgaard i 1785 p\xc3\xa5 en kaminsk\xc3\xa6rm, som stod i hofmarskallens forgemak p\xc3\xa5 Christiansborg Slot. Titlen og dermed grundlaget for motivet stammer fra Johannes Ewalds Lykkens Tempel. En Dr\xc3\xb8m fra 1764, hvortil Abildgaard allerede ca. 1779 havde udf\xc3\xb8rt et udkast til en illustration (Den Kongelige Kobberstiksamling). Sk\xc3\xa6rmen findes nu p\xc3\xa5 Det Nationalhistoriske Museum p\xc3\xa5 Frederiksborg Slot._NEWLINE_Motivet viser en trappe ind til lykkens tempel, over indgangen markeret ved ordene "Templum Fortun\xc3\xa6". Trappen flankeres af to statuer, en p\xc3\xa5 hver side, der kan identificeres som freden, La Paix, og beskytteren, La Protection, oprindeligt stammende fra Rafael. P\xc3\xa5 hver side af trappen er to huller i muren, hvor folk tr\xc3\xa6nger ind, mens selve trappen har personer, der kommer g\xc3\xa5ende ud - en er dog faldet omkuld ned ad trappen. Ved trappens venstre side (set fra beskuerens synsvinkel) sidder en kone med tre masker h\xc3\xa6ngende bag sig p\xc3\xa5 muren. Over det hele findes et Medusa-ansigt.'